प्राचीन स्मारक संरक्षण सम्बन्धी कार्यविधि- २०६४

नेपाल सरकार

संस्कृति, पर्यटन तथा नागरिक उड्डयन मन्त्रालय

पुरातत्त्व विभाग

रामशाह पथ

प्राचीन स्मारक संरक्षण सम्बन्धी

कार्यविधि- २०६४

१. प्रस्तावनाः

 नेपाल भरी छरिएर रहेका प्राचीन स्मारकहरुको संरक्षण एवम् व्यवस्थापन कार्यमा नेपाल सरकार, पुरातत्त्व विभाग लगायत स्थानीय निकायहरु र विभिन्न राष्ट्रिय तथा अन्तर्राष्ट्रिय संघ-संस्थाहरु पनि संलग्न रहि आएका छन् । पुरातत्त्व विभाग बाहेक अन्य निकाय एवम् संघ-संस्थाहरुमा हाल प्राचीन स्मारकहरुको संरक्षण सम्बन्धी विशेषज्ञहरुको अभावका कारण उनीहरुबाट हुने संरक्षण एवम् व्यवस्थापन कार्यमा स्मारकहरुको मौलिकता, संवेदनशीलता र प्रामाणिकता कायम गर्ने सम्बन्धमा कतिपय त्रुटीहरु हुने गरेको देखिएको छ । तसर्थ मुलुक भित्रका स्मारकहरुको संरक्षण एवम् सम्बर्द्धन गर्ने कार्यमा संलग्न सबैको उपयोगका लागि प्राचीन स्मारकहरुको संरक्षण सम्बन्धी सिद्धान्त, प्रक्रिया र प्रविधिलाई समेटेर एउटा कार्यविधि तयार गरी सम्बन्धित सबै निकायहरुले यस्ता कार्यमा एकरुपता कायम गर्नु गराउनु अत्यन्त जरुरी देखिन आएको छ ।

 हाल सम्म नेपालमा प्राचीन स्मारक संरक्षण सम्बन्धी एउटा कार्यविधि (Conservation Procedure) नभएकाले विभिन्न निकाय र संघ-संस्थाहरु लगायत यस सम्बन्धी विशेषज्ञहरुले पनि कतिपय अवस्थामा सैद्धान्तिक र व्यावहारिक द्विविधाहरु महशुस गर्दै आएको अवस्था समेतलाई दृष्टिगत गरी प्राचीन स्मारकहरुलाई प्राचीन स्मारक संरक्षण ऐन, २०१३ को उद्देश्य र स्मारक संरक्षण सम्बन्धी प्रचलित सिद्धान्त एवम् अन्तर्राष्ट्रिय मान्यताहरु (Charter of Venice- 1964) र The Nara Document on Authenticity- 1994 र मुलुकको विद्यमान प्रचलन समेतका आधारमा प्राचीन स्मारकहरुको मौलिकता, संवेदनशीलता र प्रामाणिकतालाई अक्षुण्ण राखी संरक्षण कार्यमा हुने त्रुटीहरुलाई सकेसम्म न्यूनीकरण गर्न सघाउ पुगोस् भन्ने उद्देश्यले प्राचीन स्मारक संरक्षण सम्बन्धी कार्यविधि, २०६४ (Ancient Monument Conservation Procedure 2007) तयार गरी लागू गरिएको छ ।

२. पुरातात्त्विक संरक्षण सम्बन्धी केही शब्दावली र तिनीहरुको व्याख्याः-

विषय वा प्रसङ्गले अर्को अर्थ नलागेमा, यस कार्यविधिको प्रयोजनका लागिः-

(२.१) ×जीर्णोद्वार (Conservation)” भन्नाले स्मारकको नष्ट भइसकेको वा जीर्ण भएको, हराएको भाग वा अधिकांश नष्ट भएको सम्पदालाई मर्मतबाट बचाउन नसकिने भएको खण्डमा मात्र मौलिक अवस्थासँग मेल खाने गरी जीर्णोद्वार गर्ने कार्यलाई बुझ्नुपर्छ र यस शब्दले निम्न ३ वटा विधिहरुलाई समेत जनाउँछः-

(क) मौलिक वास्तु अवयव तथा प्रविधिको सकभर पुनः प्रयोग गर्ने ।

(ख) मौलिक आकार प्रकार, स्वरुप, रङ्ग समेत कायम राख्ने ।

(ग) प्रामाणिक अभिलेख (Documentation), संरक्षण विवरण (Conservation Note), रेखाङ्कन (Line Drawing) तथा प्रतिछवि (Photography) सहित तयार गर्ने ।

उल्लिखित कार्य गर्दा हराएको वा नाश भएको भाग जोड्दा पुरानोसँग मेल खाने गरी राख्नुपर्ने तर त्यस्तो कार्य पुरानोसँग सादृश्यता (Similarity) देखिए पनि सूक्ष्म निरीक्षण गर्दा विभेद योग्य (Distinguishable) अर्थात छुट्याउन सकिने हुनुपर्दछ ।

(२.२) ×जोगाउने कार्य (Preservation)” भन्नाले स्मारकहरुको मौजुदा भौतिक अवस्थालाई सूक्ष्म जीवाणु, पानी तथा अन्य रसायनिक तत्त्वबाट असर पार्ने प्रक्रिया अथवा अन्य वातावरणीय प्रभाव समेतबाट जोगाउने कार्यलाई सम्झनुपर्छ ।

(२.३) ×रोकथाम (Prevention)” भन्नाले सांस्कृतिक सम्पदाहरुलाई प्राकृतिक वा कृतिम रुपमा सिर्जित वातावरणबाट बिग्रन सक्ने खतराबाट जोगाउने कार्यलाई सम्झनु पर्छ र यस शब्दले निम्न कुराहरुलाई समेत जनाउँछ ।

(क) आन्तरिक आर्द्रता, तापक्रम र प्रकाश (Bodily Humidity, Temperature and Light) बाट हुन सक्ने खतरालाई रोकथाम गर्ने कार्य ।

(ख) आगोको प्रकोपबाट जोगाउने कार्य (Prevention from fire)

(ग) चोरीबाट जोगाउने कार्य (Prevention from Theft)

(घ) प्राकृतिक प्रकोप भुईचालो अथवा यान्त्रिक कम्पनबाट जोगाउने कार्य ।

(ङ) दुरुपयोग हुनबाट जोगाउने कार्य (Prevention from Vandalism)

(च) रुख विरुवा र झारपात उम्रने प्रक्रियाबाट जोगाउने कार्य (Prevention from Vegetational growth)

(छ) नियमित सरसफाई, मर्मत तथा उचित व्यवस्थापन गरी जोगाउने कार्य (Regular Maintenance, cleaning and proper management) आदि ।

(ज) मानव तथा पशुजन्य अतिक्रमणबाट हुन सक्ने हानीबाट रक्षा गर्ने ।

(झ) बाढी तथा अतिवृष्टि जस्तो प्राकृतिक प्रकोपबाट जोगाउने ।

(ञ) युद्ध, गृहयुद्ध तथा विदेशी हमलाबाट हुन सक्ने क्षतिबाट जोगाउने (Protection during Civil war or foreign invasion) ।

(२.४) ×पुनरुद्धार (Renovation)” भन्नाले कुनै सम्पदालाई वर्तमान आवश्यकता अनुसार सकभर उपयोगी सेवा मूलक (संरचनाको भित्रि भागमा परिवर्तन गरी) बनाउने कार्यलाई जनाउँछ ।

(२.५) पुनः निर्माण (Reconstruction) पुरानै स्वरुप र योजना अनुसार नयाँ निर्माण गरिने कार्यलाई Reconstruction भनिन्छ ।

(२.६) ×मजवुतीकरण, प्रवलिकरण (Consolidation/Strengthening)” भन्नाले रसायनिक, भौतिक वा अन्य कुनै कारणबाट ज्यादै कमजोर बनेको कुनै सम्पदा वा स्मारक वा पुरातात्त्विक सामग्रीलाई कुनै उपयुक्त रसायनिक वा भौतिक सामग्री (Binding Materials) को प्रयोग गरी मजबुत वा प्रवलिकरण (Consolidation/ Strengthening) तुल्याउने कार्यलाई जनाउँछ ।

३. प्राचीन स्मारक संरक्षणका आधारभूत सिद्धान्तहरुः- संरक्षणको उद्देश्य स्मारकलाई थप नष्ट, भ्रष्ट हुन नदिई यथा रुपमा भावी सन्ततिलाई हस्तान्तरण गर्नु हो । संरक्षण कार्य गर्दा मेल खाने गरी निम्न बमोजिम गर्नु पर्दछः-

(क) संरक्षण कार्य गर्दा मौलिकतासँग प्रतिस्पर्धा गर्ने खालका नक्कल र मिथ्याकरण हुनुहुँदैन ।

(ख) संरक्षण कार्य गर्दा वास्तु वा संरचनाको मौलिक स्वरुपमा परिवर्तन गर्नुहुँदैन ।

(ग) संरक्षण कार्य गर्दा संभव भएसम्म पुरानै र सम्भव नभएमा मात्र प्रयोग भएकै सामग्रीसँग मेल खाने गुण र प्रकृतिका नयाँ सामग्रीहरु प्रयोग गर्नु पर्दछ ।

(घ) संरक्षण कार्य गर्दा मौलिक स्वरुप र पद्धतिमा सकेसम्म न्यूनतम हस्तक्षेप हुनु पर्दछ ।

(ङ) संरक्षण कार्यमा प्रयोग गरिने सामग्रीहरु पछि आवश्यक परेमा हटाउन सकिने (Reversible) हुनु पर्दछ । त्यस्तो कार्य गर्दा मौलिकतामा प्रतिकूल प्रभाव पर्न दिनुहुँदैन ।

४. संरक्षण कार्य गर्दा सामान्यतया अपनाउनु पर्ने कार्यविधिहरुः- माथि उल्लेखित मान्यता एवम् सिद्धान्तका आधारमा निम्न उल्लेखित कुराहरुको निम्न बमोजिमका प्रक्रिया र कार्यविधि अपनाइ संरक्षण एवम् जीर्णोद्वार कार्यहरु गर्नुपर्दछः-

(४.१) जग (Foundation)- जग कमजोर भइ गारो भास्सिएको अवस्थामा निम्न बमोजिमका कार्यहरु गर्नुपर्दछः-

(क) गारोलाई भासिनबाट Underpinning विधिबाट जोगाउने प्रयास गर्नुपर्दछ ।

(ख) Underpinning विधिबाट जोगाउन बचाउन सम्भव नभएमा र जगमात्र खोली बचाउन सकिने अवस्था देखिएमा सोही बमोजिम गर्ने र सो पनि सम्भव नभएको खण्डमा पुरै गारो भत्काइ पूर्व स्वरुपमै जीर्णोद्वार गर्ने ।

(४.२) भुई (Floor)- स्मारकको भुई भास्सिएको वा सतह समतल नमिलेको (Uneven) अवस्था भएमा पुरानो निर्माण सामग्रीलाई जतनसाथ निकाली सतह मिलाई पुनः प्रयोग गर्नु पर्दछ । भुईमा विछ्याइएको काठ, इँटा, तेलिया इँटा र ढुङ्गा आदिको गुणस्तर राम्रो अवस्थामा भए तिनलाई समेत पुनः प्रयोग गर्ने ।

(४.३) तला (Floor): तलाको भुइँ सतह विग्रीएमा त्यसलाई उड्याउन प्रयोग भएका दलिन, निदालको निरीक्षण गरी सोको संरक्षणका लागि सर्वप्रथम टेवाहरु दिनुपर्दछ । त्यस पछि तलाको सतह विग्रीनुको कारणहरु निक्यौल गरी निम्नानुसार जीर्णोद्वार कार्य गर्नुपर्दछः-

(क) बिग्रिएको भाग फेर्दा पुरानै प्रकृति र गुण, आकार प्रकारका सामग्रीहरु प्रयोग गर्ने ।

(ख) कीरा र सुक्ष्म जीवाणुबाट क्षय भएको खण्डमा रसायनविद्को सल्लाह अनुसार कीटनाशक रसायनहरु प्रयोग गर्ने ।

(ग) तर धरासायी हुने अवस्थाको छ भने प्राविधिकको सल्लाह बमोजिम जीर्णोद्वार कार्य गर्ने ।

(४.४) छाना (Roof):- छाना चुहीएको छ भने सोको कारण पत्ता लगाई चुहीएको ठाउँ टाल्ने, सो सम्भव नभएमा क्षय भएको भाग हटाई मर्मत सम्भार गर्नु पर्दछ । सल्ला काठ प्रयोग भएको स्थानमा खोटो ननिकालिएको सल्ला काठ मात्र प्रयोग गर्नुपर्दछ । यस्तो गुण भएको सल्लो नभेटिएमा सालको काठ प्रयोग गर्न सकिन्छ ।स्थानीय स्तरका स्मारकहरुमा जुन जातका काठहरु प्रयोग भएका छन् सोही जात एवम् गुणका काठ प्रयोग गर्नु पर्दछ । नयाँ काठ प्रयोग गर्नुपर्ने अवस्थामा साल काठ पनि प्रयोग गर्न सकिनेछ ।

४.४.१ भिरालो छाना (Sloping Roof):- भिरालो छाना जीर्णोद्वार गर्दा निम्न बमोजिमका विधि अपनाउनु पर्दछः-

(क) छाना जीर्णोद्वार गर्दा छाना अड्याउन राखिने मूसि, टुँडाल, चलु, पाखा, दलिन, नस, मुसि, धुरी, थाम, लाकांसि आदिको निरीक्षण गरी क्षयको अवस्था अनुसार आंशिक वा पूरै फेर्नुपर्ने भएमा पुरानै प्रकृति र गुणका सामग्रीहरु प्रयोग गर्नुपर्दछ । पूरै फेर्नुपर्ने अवस्थामा साल काठ प्रयोग गर्न पनि सकिनेछ ।

(ख) छानाको सतहमा प्रयोग गरिने फल्याक, चिरपट, चिलाय्अपा आदि विछ्याइएको स्थानमा सोही प्रकृति र गुणका सामग्रीहरु प्रयोग गर्नु पर्दछ । तर चिरपट र चिलम अपाको सट्टामा फल्याक प्रयोग गर्न सकिनेछ । छानाका सबै काठ फेर्नु परेमा सालको काठ प्रयोग गर्न सकिनेछ ।

(ग) भिरालो छानामा झिँगटी छाउँदा जैविक पदार्थ नभएको माथिल्लो सतहबाट कमसेकम ५-७ फिट गहिराईबाट झिकिएको वा वनस्पतीय वीजरहित माटो अथवा सो माटोलाई तातोपानीमा उमाली, राम्ररी मुछी मुठल भागबाट २ इन्च देखि माथिल्लो गारोको आवश्यकता अनुसार माटो विछ्याइ झिँगटी छाउनु पर्दछ ।

(घ) फल्याक ठोकीसकेपछि छानाको सतहमा माटो प्रयोग गर्नुपर्ने र माटो प्रयोग गर्नु अगावै तोकिएको गुणस्तरको Water Proof Material कमसेकम ६ इन्च खप्टाई विछ्याउनु पर्ने हुन्छ ।

(ङ) झिंगटी प्रयोग गर्दा एकै नाप र आकारका प्रयोग गर्नु पर्दछ ।

(च) सबभन्दा पहिलो row को झिंगटीहरुमा ड्रिलले प्वाल पारी किलाले म्हुथपौमा (मुठल) अड्काउनु पर्दछ ।

(छ) धुरी चाङ्ग लगाउँदा पहिलो तह माथि जोर्नी (मिच्व) छली अर्को तह घोप्टो विछ्याइ त्यस माथि टम्म मिलाएर एउटै लाइनमा ठाडो गरी राख्नु पर्दछ ।

४.४.२ चेप्टो छाना (बज्र ढलान छाना) (Horizontal Roof):- दलिनहरु माथि चिलाय्अपा, फल्याक वा चिरपट विछ्याई आठ इन्चसम्म बज्र ढलान गर्ने र चेप्टो छाना जीर्णोद्वार गर्न निम्न बमोजिमको कार्यविधि अपनाउनुपर्दछः-

(क) राम्रो गुणस्तरको गट्टा चुना (Quick lime) प्रयोग गर्ने ।

(ख) गट्टा चुन (Quick lime) लाई गहिरो भाँडामा २-३ दिनसम्म भिजाएर मात्र प्रयोग गर्ने र यस प्रकार मिश्रण तयार गर्दा दैनिक पानी राखी चलाउनु पर्दछ ।

(ग) वज्रढलान गर्नका लागि चुन १ भाग, सुर्खी २ भाग र इँटाको चिप्स (स-साना टुक्रा) ४ भाग र केही मात्रामा बालुवाको सम्श्रिण मिलाई तयार गर्ने ।

(घ) बज्रढलान गर्दा एक पटकमा २ इन्च मोटाइसम्मको सतह तयार हुने गरी आवश्यक सामग्री राखी ठोक्दै सतह तयार गर्ने ।

(ङ) वज्र ढलानलाई कम्तिमा २४ घण्टा पानीबाट जोगाउने ।

४.४.३ (ग) झिँगटी (छाना) लगाउनेः-

(क) माटो अड्याउन टारफेल्ट माथि १/१/२ देखि २ इन्च मोटाईका वाल्चासिं (काठ) ठोक्नु पर्दछ । फल्याक माथि Water proof paint जस्तै अलकत्रा वा Blackjapan लगाउनु आवश्यक छ ।

(ख) झिँगटी विछ्याउँदा एउटा झिँगटी माथि अर्को झिँगटी ३/४ भाग खप्ट्यायनु पर्दछ ।

४.४.४ स्लेटको छानाः- स्लेट प्रयोग गरिएको छानो जीर्णोद्वार गर्दा सोही गुण र रङका स्लेट प्रयोग गर्नु पर्दछ । स्लोप छानाको भिरालो ३० देखि ४० डिग्रीसम्म तल झरेको हुनुपर्दछ ।

४.४.५ अन्य प्रकारका छानाः- ईट, ढुंगाहरुबाट निर्मित विविध प्रकारका छानाहरुको जीर्णोद्वारमा निम्न बमोजिम गर्नु पर्दछः-

(क) प्रस्तर तथा ईटाबाट निर्मित छानाः प्रस्तर एवम् ईटा जोडाईका छानामा मसला उप्किएको अवस्थामा प्रयोग भएकै मसलाको किसिम र अनुपातमा मसला तयार गरी उप्किएको ठाउँमा भर्ने ।

(ख) वातावरणीय प्रभावबाट प्रस्तर एवम् ईटामा उत्पन्न हुने क्षयले पनि सम्पदालाई असर गर्ने हुँदा त्यस्तो अवस्थामा रसायन उपचार गरी संरक्षण गर्ने र सम्भव नभएमा मात्र सोही गुणस्तरको नयाँ सामग्री तयार गरी प्रयोग गर्ने ।

(ग) प्राकृतिक प्रकोप, कृत्रिम कम्पन र वनस्पतीबाट छाना चर्किए, बाँगिएमा सो स्थानमा प्रस्तरका अवयवहरुलाई क्रमबद्धरुपमा संख्यात्मक अभिलेख राखी विग्रीएको भाग खोलि सो लाई मिलाई जडान गर्ने । ईटाद्वारा निर्मित छानोका हकमा विग्रीएको भाग खोली सोमा प्रयोग भएकै गुणस्तरका सामग्रीहरु प्रयोग गरी जीर्णोद्वार गर्ने ।

(घ) कालक्रमका कारण छानो भत्किएको र सो का अवयवहरु यत्रतत्र छरिएर रहेका छन् भने सो लाई विस्तृत अध्ययन गरी पुरानै नमूना अनुसारका नपुग नयाँ अवयव तयार गरी पुनः निर्माण गर्ने ।

(ङ) छानाको सतहमा लेउ उम्रिएको अवस्थामा सम्भव भएसम्म रसायन प्रयोग नगरी सफा गर्ने र सो बाट सम्भव नभएमा मात्र पानीमा १% अमोनियाको झोल मिसाई सफा गर्ने ।

(च) माटोको गारोको हकमा प्रयोग भएको प्रविधि र गुणस्तरको माटो प्रयोग गरी जीर्णोद्वार गर्ने ।

५. गारो (Wall), (प्रस्तर, ईटा तथा माटो)

 गारो भास्सिएको, चर्किएको, बाङ्गिएको र उकासिएको (भुँडी बोकेको जस्तो) अवस्थाको छ भने निरीक्षण गरी निम्न बमोजिम जीर्णोद्वार गर्नु पर्दछः-

(क) गारो भास्सिएको अवस्थामा त्यसलाई अझ बढी भास्सिन नदिन सम्भव भएसम्म under binding (underpenning) विधि प्रयोग गरी जोगाउनु पर्दछ । अन्यथा भास्सिएको पुरै भाग भत्काई पुनः निर्माण गर्ने ।

(ख) गारो चर्किएको अवस्थामा स्थिति अनुसार सकेसम्म पुरानै सामग्रीहरु प्रयोग गरी बाँध्ने (stiching), भर्ने (Filling), नस (Wall Plate) का माध्यमबाटै चर्किएको भाग खोली जीर्णोद्वार गर्ने ।

(ग) विगतमा जीर्णोद्वार गर्दा प्रस्तर वा ईटाको गारोमा सिमेण्ट जस्तो कडा जोडाइका सामग्री प्रयोग गरी बनाइएको कारणबाट गारोका ईटाहरु चिरा परेको देखिएमा सो भागलाई खोली मौलिक एवम् परम्परागत जोडाइका सामग्रीहरु माटो आदि प्रयोग गरी मर्मत गर्नु पर्दछ । तर चिरापरेका बुट्टेदार ईटाहरु र ढुङ्गाका सामग्रीहरु चिरा परेको ठाउँमा पुरानै जोडाईले भरी र दुई टुक्रा भए सोलाई रसायन विधिद्वारा जोडी पुनः प्रयोग गर्ने

(घ) गारो बाङ्गिएको अवस्थामा स्थिति अनुसार Skinning गरी बाङ्गिएको भाग मात्र जीर्णोद्वार गर्नुपर्दछ । तर धेरै भाग बाङ्गिएको भाग मात्र जीर्णोद्वार गर्नुपर्दछ । तर धेरै भाग बाङ्गिएको छ भने पूरै मोहडा खोली मिलाई मर्मत गर्नुपर्दछ ।यदि बाङ्गिएको गारोले कुनै प्रकारको वास्तु असन्तुलन (Structural problem) नल्याएमा यथावतै राख्नु उचित हुन्छ ।

(ङ) उकासिएको (भुँडी निस्किएको जस्तो) (bulging) अवस्थामा अंगः पर्केगु (Skinning) विधिद्वारा जीर्णोद्वार गर्ने ।

(च) प्रस्तर वा ईटाको गारोमा Grouping गरी संरक्षण गर्नुपर्ने अवस्थामा चुन, बालुवा र ढुङ्गा (Stone shaped) प्रयोग गर्न सकिन्छ ।

(छ) माटोको गारोको हकमा प्रयोग भएको प्रविधि र गुणस्तरको माटो प्रयोग गरी जीर्णोद्वार गर्ने ।

६. लिउन प्लाष्टरः लिउन प्लाष्टर आवश्यकता अनुसार दुई वा तीन तह गरी लगाउनु पर्छः

(क) खस्रो सतहः लिउन प्लाष्टरको खस्रो सतह तयार गर्दा निम्न बमोजिमका सामग्रीको निम्न प्रतिशतको मिश्रण तयार गर्नुपर्दछ । यस प्रकारको मिश्रणलाई कम्तिमा ३ दिनदेखि ५ दिनसम्म भिजाउनु पर्दछ ।

माटोः आवश्यकता अनुसार

भुसः १२%

गोबरः ६%

(१६) भाग माटो, २ भाग भुस र १ भाग गोबर)

(ख) मसिनो लिउनः मसिनो लिउन तयारी गर्दा निम्न बमोजिमका सामग्रीको निम्न प्रतिशतको मिश्रण तयार गर्नु पर्दछ । यस प्रकार तयारी मिश्रणलाई माथि ५.१ मा उल्लेख भए बमोजिमको समयसम्म भिजाउनु पर्दछ ।

माटोः आवश्यकता अनुसार

गोबरः ६%

(१६ भाग माटो र १ भाग गोबर)

नोटः मसिनो लिउन प्लाष्टर गर्दा तयार भएको लिउनको समिश्रण प्लाष्टर गर्नु पर्ने मोटाई लिउनको अनुसार १ देखि ३ सतहमा तयार गर्नु पर्दछ । सतह थप गर्दा पहिलो सतह राम्ररी सुके पछि मात्र दोस्रो सतह थप गर्नु पर्दछ । लिउन प्लाष्टरका लागि बालुवा नमिसिएको माटो प्रयोग गर्नु पर्दछ ।

(ग) हिमाली क्षेत्रमा तयार गरिने लिउन प्लाष्टर निम्न बमोजिमका सामग्रीहरु निम्न प्रतिशतमा मिलाई तयार गर्नु पर्दछ ।यस प्रकारको मिश्रणलाई भिजाएर राख्न आवश्यक छैन ।

सिजा (कालोमाटो)- ५ भाग

सिविभेमा (बलौटे माटो)- १० भाग

किजा (कमेरे फस्के माटो)- २ भाग

झें (गोबर)- १ बाल्टिन (५ के.जी.)

फुमा (भुस)- १० भाग

(घ) तराई क्षेत्रमा सामान्यतया पहेंलो माटोमा आवश्यकता अनुसार गोबर र भुस मिलाई केही दिन राखेर तयार गर्ने

७. लाकाँसि (Column base Timber)

लाकाँसिको अवस्था हेरी माथिल्लो तलामा टेवा दिई फेर्न सकिने भए सोही बमोजिम गर्ने । सो सम्भव नभएमा पूरै गारो भत्काई फेर्ने ।

८. ढोका तथा झ्यालः

ढोका तथा झ्याल तेर्छिएको (Out of alignment) अवस्थामा काठ चर्किएको, बाङ्गिएको, मक्किएको अवस्थाको अध्ययन गरी निम्न बमोजिम जीर्णोद्वार गर्नुपर्दछः-

(क) Alignment बिग्रिएको कारणले झ्याल तथा ढोकाका चौकोस खापा बाङ्गीएका छन् भने सकेसम्म पुरानै सामग्रीहरुलाई सोझयाई प्रयोग गर्नुपर्दछ । पुरानो सामग्री प्रयोग गर्न नसकिने अवस्थामा मात्र पुरानै शैली र स्वरुपमा सोही प्रकृति र गुणस्तरका सामग्री प्रयोग गरी जीर्णोद्वार गर्ने ।

(ख) चर्किएका भागहरुमा (Adhesive or binding materials) जोड्ने वस्तु मोविकोल आदि प्रयोग गरी त्यसमा सोही रङका काठको धूलो मिसाई बनाइएको Paste ले भर्नु पर्दछ । सो विधिबाट सम्भव नभएमा मात्र चर्किएको भाग खोली सोही प्रकृति र गुणका नयाँ काठ प्रयोग गरी जीर्णोद्वार गर्नु पर्दछ । माथि उल्लेख भए बमोजिम काठ सम्बन्धी जीर्णोद्वार कार्य गर्दा प्रयोग भएका काठको संरचनाको अभिलेख विवरण, नक्साङ्कन (drawing) र हरेक कलाकृति कुँदिएका काठहरु खोल्दा त्यस्ता काठहरुमा संख्याङ्कन (Numbering) होसियारी साथ खोल्ने

९. थाम (Column)

स्मारकमा प्रयोग भएका काठका थामहरुको अवस्था अध्ययन गरी निम्न बमोजिम जीर्णोद्वार गर्नु पर्दछः-

(क) भास्सिएको (Unsettled and compressed) अवस्थाः लामो समयको अन्तराल, संरचनाको असन्तुलित भार, भुँइ कम्पन आदि भएर भास्सिएको अवस्थामा सो थामले भार वहन गरेको संरचना यथावस्थामा नभएको खण्डमा उक्त थामलाई सोभ्याई पूर्व स्थानमा जडान गर्ने ।

(ख) घामपानी र हावाको प्रभावबाट चर्किएका थामहरुको स्थिति अध्ययन गरी सम्भव भएसम्म रासायनिक उपचार गरी सोही थाम प्रयोग गर्ने र सो बाट सम्भव नभएमा मात्र नयाँ निर्माण गरी जडान गर्ने । नयाँ निर्माण गरिने थाम पूर्व आकार र डिजाइनमै हुनु पर्ने । यदि त्यो सम्भव नभएमा सादा थाम राख्ने ।

(ग) कुनै पनि थामको कुहिएको वा मक्किएको भागलाई काट्नुपर्ने भाग मात्र काटेर सो को सट्टा सोही गुणस्तर र जातको काठ जोडी कायम गर्ने ।

(घ) बाङ्गिएको अवस्थामा संरचनाको भार वहन गर्न नसक्ने स्थिति भए मात्र सोही गुण र जातको काठमा पूर्व थामको बुट्टाहरु सकेसम्म सोही नापोमा कुँदी नयाँ जडान गर्ने ।

नयाँ काठ प्रयोग गर्दा निम्नानुसार हुनु पर्दछः-

(अ) नचर्किएको हुन पर्ने ।

(आ) छिप्पिएको (Matured) हुनु पर्ने ।

(इ) सलक्क परेको र कडा हुनुपर्ने ।

(ई) खँदिलो दानादार हुनुपर्ने ।

(उ) ओसको मात्रा (water content) नमि १२-१५% मात्र हुनुपर्ने ।

(ऊ) लचक (diflection) न्यून हुनुपर्ने ।

(ए) आँखा भएको हुन नहुने ।

(ऐ) पँलास नभएको ।

(ओ) पानीले नभिज्ने ठाउँमा पहिले कुकाठ प्रयोग भइरहेको भए जीर्णोद्वारको क्रममा कुकाठ नै प्रयोग गर्न सकिनेछ ।

१०. पुरातत्त्व विभागको पूर्व स्वीकृतिमा गर्न सकिने जीर्णोद्वार कार्यः

 बाङ्गिएको, उकास्सिएको अवस्थामा रहेका वस्तुहरु र संरचनाको मौलिकता र प्रामाणिकता कायम गर्न निम्न बमोजिम कार्य पुरातत्त्व विभागको पूर्व स्वीकृतिमा गर्न सकिनेछः-

(क) छानामा प्रयोग भएको झिँगटी वा माटोबाट निर्मित सामग्रीहरु वातावरणीय प्रभाव वा बाँदर आदि जनावरबाट सुरक्षित राख्नुपर्ने अवस्थामा मात्र झिँगटीको सट्टा परम्परागत सामग्रीहरु तामा वा पित्तल राख्न सकिनेछ ।

(ख) कुनै पनि ऐतिहासिक प्रमाण बोकेको र यथावस्थामा जडित भैरहेको स्मारकहरुलाई छुट्याउन मिल्दैन । तर राष्ट्रिय महत्त्वका योजनाको लागि आवश्यकता परेको खण्डमा स्मारकको सम्पूर्ण वा केही भाग सार्न सकिनेछ ।

(ग) संरक्षण कार्य गर्दा परम्परागत निर्माण सामग्री प्रयोग गरी संरक्षण गर्न नसकिने अवस्था भए पुरातत्त्व विभागको स्वीकृति लिई आधुनिक निर्माण सामग्री प्रयोग गर्न सकिने छ ।

(घ) परम्परागत प्रचलनमा लोप भई सकेका कुनै स्मारकलाई प्रयोग गर्नु पर्दा पुरातत्त्व विभागको स्वीकृत लिएर उपयुक्त नयाँ प्रयोगमा ल्याउन सकिनेछ ।

(ङ) जीर्णोद्वारको क्रममा थप प्रमाणहरु प्राप्त भएमा जीर्णोद्वार पूर्व तयार पारेको योजनामा संशोधन गरेर सोको मौलिक स्वरुप जोगाई जीर्णोद्वार गर्ने ।

(च) माथि उल्लेख भए बमोजिमको विषयहरुबाट समेटिन बाँकी जीर्णोद्वार पद्धतिका सम्बन्धमा कुनै पनि सम्पदाको जीर्णोद्वार गर्ने क्रममा आधारभूत सिद्धान्त (परम्परागत) भित्र रहेर गर्ने ।

११. उल्लिखित कार्य गर्दा संलग्न नमूना अनुसारको प्रस्तावित पुरातात्त्विक लगत फर्म भरी पेश गर्नु पर्नेछः

प्रस्तावित पुरातात्त्विक लगत फर्मः

१. स्मारकको नामः.......

२. स्थान (अञ्चल, जिल्ला, न.पा./गा.वि.स., वडा नं., टोल/गाउँ/नजिकको परिचित स्थल/ स्मारकसँगको दूरी र दिशा) ..............

३. मुख्य पुरातात्त्विक वस्तुः...............

४. अन्य पुरातात्त्विक महत्त्वका वस्तुः.............

५. निर्माण शैली र प्रकारः..............

६. ऐतिहासिक पृष्ठभूमि (निर्माणकाल, कर्ता आदि)-.................

७. पूर्व जीर्णोद्वार काल (यदी भए) जीर्णोद्वारको विवरणः..............

८. स्मारकको विवरणः

क. लम्बाईः-

ख. चौडाईः-

ग. उचाईः-

घ. भित्ताको विवरणः-

ङ. इँटाको किसिम र कलाः-

च. छानाको किसिम र कालः-

छ. अन्यः-

९. प्रयोग गरिएका वस्तुः

क. इँटाः-

ख. काठः-

ग. माटोः-

घ. झिंगटीः-

ङ. अन्यः-

१०. सामाजिक एवम् सांस्कृतिक परम्पराः

११. स्मारकको पूजाआजा सञ्चालन गर्ने निकायः

१२. स्मारकको वर्तमान भौतिक अवस्थाः-

१३. स्मारक क्षति हुनाका सम्भाव्य कारणहरुः-

१४. रसायनिक संरक्षणको आवश्यकताः-

१५. मर्मत सुधार गर्न आवश्यक खास भागहरुको विवरणः-

१६. स्मारकको जमिनको क्षेत्रफल/स्वामित्वको लम्बाई, चौडाईः-.....

१७. पुरातत्त्वविद् वा निरीक्षकको राय सुझावः-

१८. जीर्णोद्वारको कूल लागतः-

जीर्णोद्वार तथा संरक्षणका सम्बन्धमा प्राचीन स्मारक संरक्षण ऐन (२०१३ संशोधन सहित) मा भएको व्यवस्थाः प्राचीन स्मारकहरुको संरक्षण एवम् जीर्णोद्वार सम्बन्धमा प्राचीन स्मारक संरक्षण ऐन २०१३ ले निषेध गरिएका विषयहरु निम्न बमोजिम रहेका छन्

(क) प्राचीन स्मारक संरक्षण ऐन २०१३ को दफा २ को (क) बमोजिम तोकिएका १०० वर्ष नाघेका स्मारकहरुको सोही दफाको (च) बमोजिमको कार्य गर्न पुरातत्त्व विभागको स्वीकृति लिनुपर्दछ ।

(ख) सार्वजनिक प्राचीन स्मारकहरुको स्वामित्व, संरक्षण, मर्मत तथा जीर्णोद्धारको उत्तरदायित्व पुरातत्त्व विभागमा रहनेछ । त्यस्ता स्मारकहरुको उल्लेखित कार्य गर्न स्थानीय निकाय वा समुदायले माग गरी आएमा पुरातत्त्व विभागको प्रत्यक्ष निगरानीमा मात्र गर्न गराउन सकिनेछ ।

(ग) संरक्षित स्मारक क्षेत्र भित्रका निजी स्वामित्वमा रहेका प्राचीन स्मारकहरुको संरक्षण, मर्मत तथा जीर्णोद्वार सम्बन्धित व्यक्तिले गर्नेछ, तर त्यसता स्मारकहरुको मौलिक स्वरुपमा परिवर्तन, मर्मत तथा जीर्णोद्वार गर्न वा भत्काउनु पूर्व सम्बन्धित व्यक्तिले पुरातत्त्व विभागको स्वीकृति लिनुपर्नेछ ।

दण्ड जरीवानाः-

प्राचीन स्मारकहरुको जीर्णोद्वार कार्य स्वीकृति नलिई वा यस निर्देशिका विपरीत कुनै कार्य गरेमा त्यस्तो कार्य गर्नेलाई दश हजार रुपैयाँ देखि एक लाख रुपैयाँसम्म जरिवाना वा ६ महिनासम्म कैद वा दुवै सजाय हुनेछ ।

जीर्णोद्वार तथा संरक्षणका सम्बन्धमा प्राचीन स्मारक संरक्षण नियमावली (२०४६) मा भएको व्यवस्थाः प्राचीन स्मारकको मर्मत तथा जीर्णोद्वार कार्य गर्दा स्मारकको मौलिकता, संवेदनशीलता, राष्ट्रिय कला र संस्कृतिको संरक्षण गरी अनुसन्धान मूलक ढङ्गबाट स्मारकको मर्मत तथा जीर्णोद्वार गर्नु/ गराउनु पर्दछ ।